Marlene Harpsøe (DF), 2009-11-03:
Dansk Folkeparti ser med dyb afsky på seksuelt misbrug af børn.
Det er Dansk Folkepartis klare holdning, at vi som samfund skal gøre alt, hvad der overhovedet er muligt, for at hindre, at børn bliver ofre for seksuelle krænkelser og overgreb – også langt mere, end vi rent faktisk gør i dag.
I 2005 indførte man børneattesterne, som alle foreninger, skoler og lignende, som beskæftiger personer med direkte kontakt til børn under 15 år, skal indhente.
Attesten indhentes hos politiet, og attesten viser, hvorvidt den pågældende har overtrådt bestemmelser i straffeloven om seksuelle krænkelser og misbrug af børn.
Børneattesterne virker!
Det er den klare og glædelige konklusion, idet flere pædofile er blevet hindret i at arbejde med børn, efter at børneattesterne er blevet indført.
Men uheldigvis har det vist sig, at ikke alle foreninger indhenter de lovpligtige børneattester.
Årsagen hertil er ifølge flere, at de foreningsansvarlige ikke bryder sig om at spørge efter børneattesten hos den, de vil beskæftige, fordi de jo sådan kender vedkommende i forvejen, og at det vil blive set som et udtryk for mistillid, hvis man spørger efter børneattesten.
Det duer ikke, at man af personlige årsager ikke føler lyst til at spørge efter børneattesterne.
Med det her lovforslag skærper vi tonen over for foreningerne.
Attesterne er og bliver lovpligtige, og det er af hensyn til børnene og ikke de voksne, at børneneattesterne er blevet indført, og det har jo rent faktisk vist sig at virke, fordi flere sexkrænkere er blevet hindret i at beskæftige sig med børn.
Lovforslaget, som vi her behandler, sikrer, at foreninger ikke kan få udbetalt tilskud via folkeoplysningsloven og ej heller anvist lokaler efter samme lov, hvis ikke foreningen har underskrevet en erklæring om, at der er indhentet en børneattest for alle i foreningen, der beskæftiger sig direkte med børn under 15 år, eller at der vil blive indhentet en sådan attest fra personer, som i fremtiden ansættes eller beskæftiges i foreningen med direkte kontakt til børn under 15 år.
Selv om vi her behandler et lovforslag på Undervisningsministeriets område, kan jeg ikke undlade på Dansk Folkepartis vegne at agitere for, at der er behov for højere straffe for seksuelt misbrug af børn, ligesom der er behov for at indføre tvungen behandling som f.eks. medicinsk kastration.
Vi skal gøre alt, hvad der står i vores magt, for at sikre, at børn ikke ender som ofre for pædofiles uhyrlige lyster.
Børneattester er en rigtig god måde at sikre, at børn ikke bliver ofre for seksuelle overgreb på, men der er lige så stort behov for længere straffe, for mens sexkrænkerne sidder bag fængslets mure, kan de ikke forgribe sig på nye og flere ofre.
For ikke at glemme lovforslagets andet emne, nemlig digital regnskabsaflæggelse, vil jeg her knytte et par kommentarer til det.
Dansk Folkeparti støtter, at der gives mulighed for, at foreninger kan afgive regnskab efter folkeoplysningslovens § 29 digitalt.
I Dansk Folkeparti støtter vi fuldstændig det her lovforslag, fordi forslaget jo er en klar skærpelse af foreningernes forpligtelse til at indhente de lovpligtige børneattester, og fordi initiativet vil sikre, at færre børn udsættes for de uhyrlige seksuelle krænkelser.